Mezenská, Helena, poslankyňa NR SR (2015-05-06):
Dobrý deň. Vážená pani predsedajúca, vážený pán minister financií, pán spravodajca, prítomní poslanci, dovoľte mi hneď v úvode poznamenať, že dnešný môj príchod do práce bol mimoriadne radostný, keď som videla, že na mojom stole sa objavil pozmeňujúci návrh práve od poslancov pána Hrehu, pána Kamenického a pána Duchoňa, ktorý reagoval v podstate na moju požiadavku, s ktorou som už vystúpila niekedy v januári tohto roka na hospodárskom výbore, kde som predniesla pred predsedom tohto výboru pánom Hudackým požiadavku podľa jednotlivých podnetov dotknutých spotrebiteľov, občanov, ale aj podľa vlastnej skúsenosti, požiadavku na prehodnotenie uzatvorenia možnosti bezodplatného prevodu cenných papierov, ktorý bol termínovaný koncom minulého roka. Z bezprostrednej praktickej skúsenosti, z reálneho života, ale, ako aj chcem zdôrazniť, na základe vlastnej skúsenosti som videla, že ohraničovať termín na uskutočnenie bezodplatného prevodu bolo nesprávnym krokom, čoho dôkazom je aj to, že stále nám ostáva skupina 300-tisíc občanov, ľudí, ktorí sú dotknutí kupónovou privatizáciou a u ktorých sa predpokladá, že sú rovnako majiteľmi, nositeľmi bezcenných papierov. Ja som na tomto hospodárskom výbore v januári vystúpila s tým, a to som bola veľmi rada, že predseda pán Hudacký sa stotožnil s týmto návrhom, že považujem za neprípustné a považujem to za konanie v rozpore s dobrým mravom, ak dnes fixujeme a konzervujeme stav, že umožňujeme Centrálnemu depozitáru cenných papierov vymáhať si od dotknutých občanov, ktorí sú majiteľmi bezcenných papierov, nie malé 13-eurové poplatky a ešte dokonca od toho Nového roka 2015 túto požiadavku Centrálneho depozitára spájame aj so zavedením spoplatnenej povinnosti, alebo teda podmienky, určenej podmienky na prevod týchto bezcenných papierov úhradou poplatku vo výške 40 eur. Overovala som si skutočnosti ohľadom toho celého, už keď som vnímala, že nie je to vec, s ktorou mám ja sama osobnú skúsenosť negatívnu, overovala som si, aký je ten stav, a v podstate s tým bola spojená aj požiadavka analýzy a určenia toho budúceho stavu, budúceho vývoja administrácie cenných papierov, daná do pozornosti hospodárskemu výboru. Následne som zistila na základe tejto požiadavky, že tento stav sa dotýka ešte výrazne početnej skupiny občanov, dotýka sa to 300-tisíc občanov, a tak som si povedala, že naozaj toto je vec, ktorá je hodná osobitného zreteľa, ktorou je nevyhnutné, aby sa zaoberal hospodársky výbor. A bola som rada, keď v podstate bolo iniciované aj rokovanie na hospodárskom výbore s predsedom Fondu národného majetku pánom Bačíkom, kde som vlastne už aj predniesla ten konkrétny návrh, že za správne riešenie považujem to, ak sa prehodnotí celý zoznam majiteľov bezcenných papierov, bezcenných akcií a aby Fond národného majetku spoločne s Centrálnym depozitárom cenných papierov vyvinul proaktívne kroky, nie výzvy na úhradu 13-eurových poplatkov, ale aby vyvinul proaktívne výzvy, kde umožnia ľuďom, ktorí evidentne majú bezcenné papiere, umožnia im jednoducho z tohto systému vystúpiť. Táto moja požiadavka, konkrétna požiadavka sa nestretla s nejakou konkrétnou odozvou, s nejakým záverom, a preto celkom vhod mi prišlo, keď som videla, že vo februári alebo v marci, v marci sme mali zákon o cenných papieroch práve v prvom čítaní. Už vtedy som vlastne dala na zreteľ aj zástupcovi Fondu národného majetku, aj zástupcovi Centrálneho depozitára cenných papierov to, že k tomuto pripravím pozmeňujúci a doplňujúci návrh, kde budem návrh na oslobodenie a vymanenie práve dotknutých občanov, ktorí sú zaťažení 13-eurovými poplatkami a 40-eurovými poplatkami na prevod bezcenných papierov, kde ich vymaníme vlastne z ťarchy takýchto z môjho pohľadu a presvedčenia neoprávnených a nezdôvodnených úhrad. No a dnes som veľmi rada, že keď som tento pozmeňujúci návrh dala do pozornosti viacerým opozičným poslancom, ktorí tento návrh podporili, za čo im veľmi pekne ďakujem, lebo naozaj pozitívne a konštruktívne, ústretovo reagovali poslanci takmer zo všetkých opozičných politických klubov. Rovnako som s týmto pozmeňujúcim návrhom oboznámila aj členov hospodárskeho výboru z vládnej strany s tým, aby naozaj sme túto situáciu riešili ku spokojnosti dotknutých občanov. Naozaj chcem zvýrazniť, je to nemiestne, ak by sme za poznania skutkového stavu konzervovali stav, že na 300-tisíc občanov v našej krajine by sa vymáhali 13-eurové poplatky, čo predstavuje ročne len v týchto poplatkoch objem 4 mil. eur, čo keď prevedieme do predchádzajúcej meny, predstavuje objem 120 mil. korún, a že na 300-tisíc občanov, ak ich zaviažeme odplatným prevodom bezcenných papierov sumou 40 eur, tak to predstavuje zase objem 12 mil. eur, čo v starej mene predstavuje objem 360 mil. korún. Ide teda o nemalé peniaze. A ja som naozaj z toho, ako som prerokovala danú vec so zástupcami Fondu národného majetku, zástupcom Centrálneho depozitára cenných papierov, ale potom aj s inými kompetentnými zástupcami, nadobudla pocit, že naozaj nie je v záujme kompetentných zástupcov ani tak chrániť záujmy občanov, ktorí mnohí ani nevedia v podstate, za čo platia, a ak platia, tak v mnohých prípadoch za niečo, čo nemá hodnotu, ale že primárne sa tu viac-menej sleduje záujem chrániť, poviem to profit alebo biznis či už Centrálneho depozitára cenných papierov, alebo aj Fondu národného majetku. A takýto prístup, samozrejme, považujem za neoprávnený, takýto prístup považujem za prístup, ktorý nemá s ochranou verejného záujmu nič spoločné. Chcem podotknúť, že v skupine dotknutých 300-tisíc občanov sa nachádzajú ľudia, ktorých ja považujem za ľudí, za zraniteľných občanov, za skupinu zraniteľných občanov, pretože z analýzy a poznania možno aj vekovej štruktúry dotknutých majiteľov bezcenných papierov usudzujem, že v prevažnej miere, viac ako 60 %, ide o ľudí v dôchodkovom veku. A títo ľudia, ak aj som sa stretla mnohokrát z úrovne kompetentných zástupcov so zdôvodnením, že si majú sledovať vývoj trhu s cennými papiermi, ja viem, že nemajú skúsenosť s tým, aby takýto záber mali a aby vývoj akcií, ceny akcií na burzových trhoch sledovali. Tak túto poznámku, alebo takéto zdôvodnenie som naozaj, poznajúc reálny stav, považovala za cynické zdôvodnenie. Rovnako chcem podotknúť, že v čase, keď dezorientovaní ľudia boli oslovení výzvami na úhradu 13-eurových poplatkov, mnohí ma upozorňovali na to, že nestihli napr. reflektovať a reagovať na výzvu a prevod, bezodplatný prevod bezcenných papierov práve z toho dôvodu, že pracujú v zahraničí, mnohí ani nemali o tom vedomosť ani informáciu, ktorá bola spustená prostredníctvom verejnoprávnych médií. Do tejto zraniteľnej skupiny však patrí aj 147-tisíc ľudí, občanov, ktorí zdedili túto príťaž úhrady vymáhaných poplatkov z titulu dedičského konania. Jednoducho tieto bezcenné papiere zdedili a teraz nevedia, čo s nimi. A rovnako sa hlásili s tým, že jednoducho nestihli zareagovať, či už na prvú, druhú alebo aj tú poslednú výzvu, ktorá mala poskytnúť možnosť bezodplatného prevodu cenných papierov. V tejto skupine 300-tisíc ľudí sú však aj ľudia, ktorí možno dodnes žijú v mylnej predstave, že sú podielnikmi akýchsi cenných papierov, pretože aj výzvy na úhradu 13-eurových poplatkov uvádzajú nie reálnu sumu cenných – a ja to poviem – bezcenných papierov, ale uvádzajú nominálnu hodnotu týchto akcií. A jednoducho spoliehať sa na to, že títo ľudia, alebo priam uvádzať týchto ľudí do omylu nominálnou hodnotou, nie reálnou hodnotou, považujem za niečo, čo je z úrovne vládnych orgánov, kompetentných zástupcov neprípustné. (Ruch v sále.) V tejto skupine 300-tisíc dotknutých občanov sa však nachádzajú aj takí ľudia, ktorí dnes pre mnohé indispozície, či už sú to informačné indispozície, alebo pre indispozície v tom, že nevedia sa nejako orientovať na burze cenných papierov, sú to ľudia, ktorí majú časové indispozície, nestihli zareagovať vôbec na túto výzvu, a tak si možno povedali, radšej uhradia pred možnou hrozbou nejakých exekúcií alebo vymáhaní, radšej uhradia tento 13-eurový poplatok, aby mali svätý pokoj. Takže ja veľmi pozitívne vnímam dnes predložený pozmeňujúci návrh, ktorým sa otvára možnosť a predlžuje možnosť bezodplatného prevodu bezcenných papierov na Fond národného majetku, tak ako je to uvedené v pozmeňujúcom návrhu do júna... (Ruch v sále, prerušenie vystúpenia predsedajúcou.)